KIRJALLINEN KYSYMYS E-2939/00 esittäjä(t): Michl Ebner (PPE-DE) komissiolle. Yhteinen turvapaikka- ja maahanmuuttopolitiikka.



Virallinen lehti nro 151 E , 22/05/2001 s. 0026 - 0027



KIRJALLINEN KYSYMYS E-2939/00 esittäjä(t): Michl Ebner (PPE-DE) komissiolle (19. syyskuuta 2000) Aihe: Yhteinen turvapaikka- ja maahanmuuttopolitiikka Amsterdamin sopimuksen tultua voimaan 1. toukokuuta 1999 turvapaikkapolitiikka, henkilöiden vapaa liikkuvuus, viisumipolitiikka, rajan ylittämistä koskevat määräykset, maahanmuuttopolitiikka ja kolmansien maiden kansalaisten oikeuksien turvaaminen siirtyivät yhteisön vastuualaan. Euroopan yhteisön perustamissopimuksen 6163 artiklassa määrätään yksityiskohtaisesti tavoitteista, jotka unionin on saavutettava viiden vuoden kuluessa sopimuksen voimaantulosta. Turvapaikka- ja maahanmuuttopolitiikan osalta kyse on toimista, jotka koskevat vähimmäisvaatimuksia turvapaikanhakijoiden vastaanotosta jäsenvaltioissa ja tilapäisen suojelun antamisesta, viisumien ja oleskelulupien myöntämistä, laitonta maahantuloa ja laitonta oleskelua sekä jäsenvaltiossa laillisesti oleskelevien kolmansien maiden kansalaisten oikeuksien määrittelemistä. Voiko komissio ilmoittaa, mitä konkreettisia ehdotuksia se on laatinut tästä aihealueesta, miten niissä on edistytty ja missä vaiheessa yhteinen turvapaikka- ja maahanmuuttopolitiikka on tällä hetkellä? António Vitorinon komission puolesta antama vastaus (9. marraskuuta 2000) Komissio kehottaa kysyjää tutustumaan Tampereen Eurooppa-neuvostossa (lokakuussa 1999) annettuihin puheenjohtajamaan päätelmiin ja parlamentillekin virallisesti toimitettuun tulostauluun, jonka avulla seurataan edistymistä vapauteen, turvallisuuteen ja oikeuteen perustuvan alueen luomisessa. Tulostaulun viimeisin päivitys lähetetään piakkoin neuvostolle ja parlamentille alustamaan tammikuussa 2001 käytävää parlamentin vuotuista keskustelua oikeus- ja sisäasioissa (YOS) saavutetusta edistymisestä. Komissio on tehnyt toukokuun 1999 jälkeen seuraavat ehdotukset ja tehnyt niihin myös parlamentin lausuntojen perusteella muutoksia (syyskuun 2000 tilanne): - neuvoston asetus turvapaikanhakijoiden ja eräiden muiden kolmansien maiden kansalaisten sormenjälkien vertailemista koskevan Eurodac-järjestelmän perustamisesta (26. toukokuuta 1999) ja parlamentin lausunnon perusteella muutettu ehdotus (15. syyskuuta 2000) - neuvoston direktiivi oikeudesta perheen yhdistämiseen (1. joulukuuta 1999) ja parlamentin lausunnon perusteella muutettu ehdotus (10. lokakuuta 2000) - neuvoston päätös Euroopan pakolaisrahaston perustamisesta (14. joulukuuta 1999) ja parlamentin lausunnon perusteella muutettu ehdotus (syyskuu 2000) - neuvoston asetus (EY) luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja kolmansista maista, joiden kansalaisia tämä vaatimus ei koske (26. tammikuuta 2000) ja parlamentin lausunnon perusteella muutettu ehdotus (21. syyskuuta 2000) - neuvoston direktiivi vähimmäisvaatimuksista tilapäisen suojelun antamiseksi tilanteissa, joissa jäsenvaltioiden alueelle tulee suuri määrä siirtymään joutuneita henkilöitä, ja toimenpiteistä näiden henkilöiden vastaanottamisesta jäsenvaltioille aiheutuvien rasitusten tasapuolisen jakamisen edistämiseksi (24. toukokuuta 2000) - neuvoston direktiivi pakolaisaseman myöntämistä tai peruuttamista koskevissa menettelyissä jäsenvaltioissa sovellettavista vähimmäisvaatimuksista (20. syyskuuta 2000). Komissio on lisäksi laatinut valmisteluasiakirjan Kohti turvapaikkamenettelyjen yhteisiä vaatimuksia (3. maaliskuuta 1999) ja sisäisen valmisteluasiakirjan Dublinin yleissopimuksen tarkistaminen: yhteisön lainsäädännön kehittäminen sen ratkaisemiseksi, mikä jäsenvaltio vastaa Euroopan yhteisöjen jäsenvaltioon jätetyn turvapaikkahakemuksen käsittelystä (21. maaliskuuta 2000). Komissio aikoo myös antaa vuoden 2000 loppuun mennessä kaksi poliittista tiedonantoa, joista toinen koskee maahanmuuttopolitiikkaa ja toinen yhteistä turvapaikkamenettelyä ja turvapaikan saaneiden aseman yhtenäistämistä koko unionissa.